Адмыслоўца ўдакладняе, што, нягледзячы на прыналежнасць калекцыі гравюр прыватнай асобе, яе вываз кантралюецца дзяржавай. “Бо гэты збор мае статус культурнай спадчыны Італіі, — кажа яна. — Гаворка пра рэчы ХVII стагоддзя, арыгінальныя, каштоўныя. Так, яны з’яўляюцца прыватнай уласнасцю грамадзяніна Італіі, але ў пэўнай ступені належаць і самой краіне. Возьмем вядомую калекцыю “Белгазпрамбанка”, — згадвае мая візаві. — Шэрагу твораў з яе прысвоены статус гісторыка-культурнай каштоўнасці. Для вывазу іх за мяжу таксама трэба атрымоўваць дазвол Міністэрства культуры краіны”.